Tiranë më 08.08.2017

Nr. 62 Prot.

**Drejtuar:** Redaksisë së portalit Reporter.al, pjesë e rrjetit / agjensisë BIRN Albania

**Për Dijeni:** BIRN

Drejtore Ekzekutive e BIRN Albania, Znj. Kristina Voko

Open Society Foundation for Albania (OSFA)

Swedish International Development Cooperation Agency

Balkan Trust for Democracy

National Endowment for Democracy

Z. Gjergj Erebara

**Lënda:** **Në lidhje me artikullin e Reporter.al: “Koncesioni i Dializës realizon 380 mijë euro fitime ende pa nisur mirë punën”**

Të nderuar zonja / zotërinj,

Më datë 2 gusht 2017, portali Reporter.al, pjesë e rrjetit / agjensisë BIRN Albania, ka botuar artikullin “Koncesioni i Dializës realizon 380 mijë euro fitime ende pa nisur mirë punën”.

Vlen të theksojmë në hyrje të kësaj letre se ndihemi të zhgënjyer dhe të revoltuar nga përmbajtja e shkrimit në fjalë, analizat e cekëta dhe sipërfaqësore të artikullshkruesit, manipulimi me shifrat apo mos-citimi i fakteve, dhe dëshira e papërmbajtur e artikullshkresit për të denigruar një projekt kaq të rëndësishëm, siç është koncesioni i dializës dhe mbi të gjitha shoqërinë Evita dhe DiaVita shpk.

Më poshtë në mënyrë të pëmbledhur po rendisim vetëm disa nga citimet tuaja në shkrim dhe situatën faktike dhe argumentat tona:

**1**. BIRN shprehet në artikull se: “… Kjo është kompania që ka për detyrë të zbatojë kontratën e shumëdebatuar koncesionare të dhënë nga Ministria e Shëndetësisë në vitin 2015 për të dhënë shërbimin e dializës në pesë spitale rajonale, **shërbim që më parë jepej nga spitalet publike**.”

**Komenti i Evita dhe DiaVita**: Artikullshkruesi përpiqet të përçojë tek lexuesi, që ky shërbim ofrohej më parë nga spitalet publike, në mënyrë normale, ashtu siç ofrohet sot nga koncesionari, çka nuk është aspak e vërtetë.

Vetëm Spitali Rajonal i Shkodrës dhe i Elbasanit e jepnin më parë këtë shërbim në ambiente shumë larg parametrave minimalë të nevojshëm, me pajisje mjekësore të amortizuara, me kapacitete të pamjaftueshme dhe larg standardeve minimale. Ky shërbim u jepej pacientëve në katër turne deri pas mesnate, dhe i pamundur të jepej 3 herë në javë apo të paktën në një gjatësi prej 4 orësh, për shkak të pamajftueshmërisë së pajisjeve. Të paktën 20 pacientë të Qarkut të Elbasanit detyroheshin të merrnin rrugët, duke mbajtur kosto shtesë dhe e merrnin këtë shërbim në Durrës dhe Tiranë për shkak të mungesës së kapacitetit në Spitalin Rajonal të Elbasanit.

Sot, në kuadër të këtij projekti koncesionar, Qendrat e Hemodializës të Elbasanit dhe Shkodrës janë ndërtuar në ambiente të reja sipas standardeve më të larta bashkëkohore dhe të pajisura me pajisje mjekësore dhe teknologjike, në të njëjtat standarte me ato të BE, fale investimit te koncesionarit.

Spitali Rajonal i Vlorës, i Korçës dhe i Lezhës **NUK** e kanë dhënë asnjëherë këtë shërbim më parë, duke detyruar pacientët e këtyre rretheve të udhëtonin me orë të gjata për të marrë këtë shërbim drejt Fierit, Durrësit, Tiranës, Gjakovës, Ohrit apo Strugës, plot tre herë në javë, për vite me radhë, duke rënduar në shpenzimet vetjake të pacientëve dhe ato publike.

Përtej ofrimit të shërbimit në tërësi, ndryshimin në cilësisë e këtij shërbimi dhe ndryshimin në cilësinë e jetës së pacientëve e dëshmojnë vetë pacientët dhe familjarët e tyre të cilët tashmë marrin një shërbim normal, në vendin e tyre të rezidencës dhe nuk rraskapiten duke udhëtuar me orë të tëra, apo duke fjetur në ambientet e brendshme apo në lulishtet e spitaleve.

**2**. BIRN shprehet në artikull se **“… investime të tilla nuk duken asgjëkundi**”, apo se **“… nuk ka investuar asnjë kacidhe nga kapitalet e veta**” (?!)

**Komenti i Evita dhe DiaVita**: Citimet e artikullshkruesit janë të gënjeshtra! E vërteta është krejt ndryshe: koncesionari ka investuar mbi 1.5 milionë Euro investime vetëm në vitin financiar 2016!

Bilancet e DiaVita janë të depozituara pranë organeve tatimore dhe pranë Qendrës Kombëtare të Biznesit (“QKB”) nga ku gjenden të publikuara për publikun. Në bilancin e publikuar, është paraqitur qartësisht se vlera e investimit në infrastrukturën e ambienteve dhe në pajisje mjekësore të kryer nga DiaVita vetëm për vitin financiar 2016 është **204,363,096 lek (ekuivalente e mbi 1.5 milion Euro),** çka rrëzon përfundimisht citimet në shkrimin e BIRN**.**

Zëri në fjalë referohet si “investim afatgjatë” në bilancet e shoqërisë dhe për efekt kontabiliteti, ai nuk njihet si shpenzim i zbritshëm, por amortizohet në përputhje me ligjin tatimor shqiptar. Shoqëria është kredituar nga banka ndërkombëtare me reputacion nëpërmjet kredive financiare dhe nëpërmjet financimit të kapitalit qarkullues, nga ku 2 milion Euro janë kredi afatgjatë për investime, 600,000 Euro kapital qarkullues, dhe 400,000 Euro garanci bankare, për shoqëritë furnizuese të koncesionarit.

Ndërkohë për dijeninë tuaj për vitin 2016, DiaVita sh.p.k. ka investuar rreth 10 milionë lekë të reja (apo rreth 75 mijë Euro) për rikosntruksionin e pavioneve të Infektivit, Pediatrisë dhe Patologjisë së Spitalit Rajonal të Lezhës, ku përfitues i vetëm i këtij investimi janë qytetarët dhe spitali publik i këtij qyteti. Ndërsa investimi total i kryer deri më tani, në muajin Korrik 2017, është në vlerën 418.302.205 lekë të rinj (rreth 3.2 milionë euro), lehtësisht e verifikueshme në librat e Shoqërisë.

Në shkrim e tij, artikullshkruesi preferon të përmendë vetëm të ardhurat e Shoqërisë, por në mënyrë tendencioze nuk referon tek lexuesi detyrimin financiar të shoqërisë tek të tretët në vlerën 215.673.772 lekë (1.6 milionë euro) si dhe huatë e shoqërisë për vitin 2016, të evidentuara këto në të njëjtin bilanc.

Në artikull përmendet vlera e shitjeve prej 148 milionë lekësh, por nuk përmendet vlera e konsiderueshme prej 73,032,357 lekë (ose rreth 550 mijë Euro) e paraqitur ne bilanc si e paarkëtuar nga shteti për vitin 2016, e cila edhe në këto momente nuk është paguar ende, duke krijuar probleme të mëdha në likuiditetet e shoqërisë.

Mbi të gjitha, sic theksohet më sipër, artikullshkruesi refuzon në mënyrë skandaloze të evidentojë për lexuesin investimin e koncesionarit, dhe gënjen teska citon që “shoqëria nuk ka investuar asnjë kacidhe”.

**3**. BIRN i referohet kostove vjetore të koncesionit, si më poshtë:

“… **Sipas këtij raporti, kontrata e koncesionit të dializës do të ketë një kosto vjetore prej 947 milionë lekësh në vit për dhjetë vjet me radhë**.”

**Komenti i Evita dhe DiaVita**: Realitetinë fakt, është krejt tjetër. Pasi ka përmendur të hyrat vjetore të Shoqërisë për vitin financiar 2016, artikullshkruesi nuk ka marrë mundimin të analizojë në mënyrë fare të thjeshtë raportin mes të hyrave të pritshme sipas kontratës koncesionare me të hyrat reale të shoqërisë, për aktivitetin që ka kryer. E vërteta është se vetëm për vitin 2017, kostoja totale pritet të jetë jo më shumë se 570 milionë lekë, ose rreth 40 % (dyzet përqind) më pak.

**4**. Në mënyrë të qëllimshme, dhe për të drejtuar lexuesin e thjeshtë dhe pa njohuri të mirëfillta financiare drejt konkluzioneve të gabuara, si dhe për të krijuar “scoop” gazetaresk, artikullshkruesi shprehet se “ **… gjatë vitit 2016, kompania pati fitime neto në masën 51 milionë lekë, ose 51 herë më shumë se sa vlera e kapitalit themeltar, ose 5100 për qind**” (?!).

**Komenti i Evita dhe DiaVita**: Shoqëria ka një kapital fillestar të regjistruar që nga themelimi në vlerën e 1,000,000 lek. Kapitali minimal i kërkuar nga ligji i aplikuar shqiptar është më pak se 1 Euro. Artikullshkruesi, i cili sipas kredencialeve në faqen e BIRN duhet të paktën të ketë njohuri bazike ekonomike-financiare, e di fare qartë që investimet në një shoqëri tregtare mund të vijnë nga burime të ligjshme sic mund të jenë: kapitali i shoqërisë, injektimet në kapital nga ortakët / aksionerët, huatë e ortakëve / aksionerëve, huatë nga institucionet financiare, apo nga të tretë, etj. Vetëm artikullshkruesi mund të shpjegojë se cfarë lidhje ka evidentimi i një norme fitimi në raport me vlerën e kapitalit fillestar të regjistruar të Shoqërisë. Shoqëria mund të zgjedhë në të ardhmen të rrisë kapitalet e veta, nëpërmjet kapitalizimit të fitimit, huave të ortakëve, etj., në diskrecionin e saj konform legjislacionit fiskal në Republikën e Shqipërisë.

“Analiza financiare” e artikullshkresit është absurde dhe dashakeqe - në Shqipëri por edhe në tërë botën ka me qindra e mijëra shoqëri tregtare me kapital shumë here më të vogël se kaptali i DiaVitas dhe me xhiro vjetore apo norma fitimi shumë here më të mëdha se DiaVita, çka përbën një fakt normal. Ky citim është dashakeq, dhe kërkon që të përçojë tek publiku një analizë jo-relevante. Çdo fitim i mundshëm i shoqërisë, sadoqoftë ai, nuk ka të bëjë me vlerën e kapitalit të Shoqërisë, përsa kohë nuk përcaktohet ndryshe në ligj, apo në një akt rregullator për industri të caktuara. Dhe duke folur për industrinë, dëshirojmë t’ju kujtojmë që industritë në fushën e mjekësisë dhe shëndetit publik dhe ato bankare janë industri krejtësisht të ndryshme dhe të rregulluara veçmas.

Për informacionin dhe dijeninë tuaj, DiaVita ka ngritur nga e para mjediset ku ofrohet shërbimi i hemodializës, dhe ku deri më tani janë investuar në rehabilitim, pajisje mjekësore dhe teknologjike rreth 3.2 milionë euro të cilat në fund të vitit të 6-të investimit do të kenë vlerë kontabël të mbetur pothuaj zero. Investimet e kryera, të konsideruara si “investime afatgjata” nuk konsiderohen si shpenzim i njohur, bazuar në legjislacionin tatimor shqiptar, dhe kjo del qartë në bilancet e shoqërisë, por nuk përmendet qëllimisht nga artikullshkruesi.

Vlen të përmendim se në vitin e shtatë të koncesionit, të gjitha pajisjet mjekësore do të rinovohen dhe riinvestohen në masën 100% dhe në fund të vitit të dhjetë të koncesionit, të gjitha këto pajisje do të transferohen në pronësi të spitaleve publike, ku i gjithë investimi mbi 5 milionë euro do ti transferohet shtetit shqiptar.

Të nderuar zonja/zotërinj,

Pasaktësitë, shtrembërimi apo mos-citimi i fakteve relevante dhe kyçe, e të lidhura me çështjen që trajtohet, paragjykimet, “analizat” e cekëta e dashakeqe financiare, me qëllim manipulimin e lexuesit, shtrembërimin e fakteve, por mbi të gjitha genjeshtrat dhe qendrimet paragjykuese të artikullshkruesit, pjesë e stafit te BIRN, të nënvizuara dhe evidentuara më sipër, janë lehtësisht të verifikueshme dhe do të ishin plotësisht të shmangshme nëse artikullshkruesi minimalisht do të kishte bërë detyrën e tij për të lexuar dhe verifikuar të gjitha shifrat në tërësinë e tyre, apo nëse do të kishte marrë mundimin të vizitonte nga afër Qendrat e Hemodializës, dhe pse jo, të kontaktonte shoqërinë për çdo paqartësi apo pyetje që mund të kishte.

Ky është artikulli i radhës i BIRN kundër shoqërisë DiaVita dhe Evita. Për muaj me radhë, BIRN ka publikuar disa artikuj të ngjashëm. Në disa raste, persona të stafit tuaj jashtë kontekstit kanë ilustruar këto shkrime me foto personale të individëve, apo familjarëve të tyre, të huazuara nga rrjetet sociale, me qëllim denigrimin personal dhe dëmtimin e imazhit të shoqërisë, çka është flagrante.

Shoqëria nuk ka reaguar deri më sot, kur anëtarë të stafit, që përfaqësojnë BIRN kanë kaluar tashmë çdo limit profesional dhe etik, duke marrë përsipër të gënjejën publikisht, dhe të keqinformojë publikun, në dëm të Evitës dhe DiaVitës.

Duke iu referuar qasjes suaj në lidhje me këtë çështje, shtyhemi të kemi dyshime të forta që konkluzionet tuaja në artikull janë të paragjykuara dhe në keqbesim, dhe të shtyra nga interesa personale të anëtarëve të stafit tuaj, e mbase dhe për interesa ekonomike e financiare, çka vë në pikëpyetje serioze integritetin e agjensisë suaj dhe të individëve që shkruajnë për të.

Sa më sipër, Evita kërkon nga BIRN Albania, që brenda 7 (shtatë) ditëve kalendarike nga data e marrjes së kësaj letre, të realizojë:

1. botimin e plotë të kësaj letre në portalin web Reporter.al online, profilin e Reporter.al në Facebook, duke përfshirë postimin e këtij artikulli në “sponsored mode”, në rast se artikulli është postuar në “sponsored mode” në rrjete sociale, si dhe në çdo kopje të printuar të gazetës suaj;
2. botimin e ndjesës publike dhe përgenjeshtrimit të BIRN / Reporter.al drejtuar Evitës dhe DiaVitës në portalin web Reporter.al online, profilin e Reporter.al në Facebook, duke përfshirë postimin e këtij ndjesës dhe përgënjeshtrimit në “sponsored mode”, në rast se artikulli i BIRN është postuar në “sponsored mode” në rrjete sociale, si dhe në cdo kopje të printuar të gazetës suaj;

Pavarësisht sa më sipër, Evita dhe DiaVita rezervojnë të gjitha të drejtat e tyre për të kërkuar në rrugë ligjore pranë organeve kompetente të drejtat e tyre, në lidhje me çdo dëm të shkaktuar tashmë, apo që mund t’i shkaktohet shoqërisë dhe/ose ortakëve nga BIRN Albania, apo nga anëtarë të stafit të saj.

Për Evita dhe DiaVita sh.p.k.

**Elona Saraçi**

Administratore